PRITARTA

Rokiškio rajono savivaldybės tarybos

2022 m. kovo 25 d. sprendimu Nr. TS-

**ROKIŠKIO RAJONO SAVIVALDYBĖS KONTROLĖS IR AUDITO TARNYBOS**

**2021 METŲ VEIKLOS ATASKAITA**

 **Savivaldybės kontrolieriaus žodis**

 Viešasis sektorius, kurio dalis esame ir mes, efektyvus tiek, kiek kuria naudą visuomenei, ir tiek, kiek visuomenė tai gali pajusti realiame gyvenime. Prie teigiamų pokyčių siekiame prisidėti efektyviai vykdydami teisės aktais priskirtas funkcijas. Nuolatinis mūsų siekis – profesionaliai ir objektyviai įvertinti, kaip valdomas ir naudojamas savivaldybės turtas ir finansai, pastebėti kylančias veiklos problemas, audituoti pasirenkant sritis, kurios reikalauja reikšmingų pokyčių viešajame sektoriuje ir yra svarbios visuomenei.

 Tarnybos teiktų rekomendacijų įgyvendinimas, audito poveikis ir pažanga galima tik esant glaudžiam bendradarbiavimui bei audituojamo subjekto supratimui ir siekiui tinkamai, laikantis teisės aktų nuostatų, valdyti lėšas ir turtą, tvarkyti biudžeto ir finansinę apskaitą, teikti išsamias ir teisingas ataskaitas ne tik savivaldybės administracijai, tarybai, bet ir visuomenei. Todėl, pristatydama 2021 m. veiklą, dėkoju visiems, su kuriais dirbome, bendravome ir bendradarbiavome.

 **Veiklos tikslų įgyvendinimas**

 Rokiškio rajono savivaldybės kontrolės ir audito tarnybos (toliau – Tarnyba) veikla orientuota į Vietos savivaldos įstatyme, Rokiškio rajono savivaldybės strateginiame veiklos plane bei Tarnybos 2021 metų veiklos plane numatytų tikslų realizavimą. Nustatytus tikslus įgyvendiname, atlikdami finansinį (teisėtumo) ir veiklos auditą, teikdami išvadas savivaldybės tarybai bei atlikdami kitas teisės aktais nustatytas kontrolės funkcijas.

 Apibendrinant galime pasakyti, kad atlikome planuotus auditus, pateikėme reikalingas išvadas savivaldybės tarybai, išnagrinėjome prašymus ir atlikome kitas Tarnybai priskirtas funkcijas.

Lentelėje pateikta informacija apie savivaldybės pagrindinių funkcijų vykdymo programoje planuotos priemonės „Savivaldybės kontrolės ir audito tarnybos veiklos organizavimas“ įgyvendinimą pagal nustatytus vertinimo kriterijus.

|  |  |  |  |
| --- | --- | --- | --- |
| Veiksmas | Vertinimo kriterijus | Reikšmė, proc. | Faktiškai padaryta |
| Planuota | Įvykdyta |
| 1.Finansinis (teisėtumo) auditas | Atlikti planuoti auditai, parengtos audito ataskaitos ir išvados | 100 | 100 | Atliktas planuotas 2020 metų konsoliduotųjų ataskaitų rinkinių, savivaldybės biudžeto ir turto naudojimo auditas, parengta audito ataskaita ir išvada savivaldybės tarybai |
| 2.Veiklos auditas | Atlikti planuoti auditai, parengtos audito ataskaitos | 100 | 100 | Atliktas planuotas veiklos auditas „Savivaldybės socialinių paslaugų asmenims su negalia prieinamumas ir kokybė“, parengta audito ataskaita |
| 3.Kontrolės funkcijos | Išnagrinėti prašymai, parengtos išvados | 100 | 100 | Gautas 1 prašymas pateikti išvadas dėl dviejų ilgalaikių paskolų perskolinimo, atlikus vertinimą parengta išvada savivaldybės tarybai |

 **Finansinio ir teisėtumo audito rezultatai**

 Vietos savivaldos įstatymu Tarnyba įpareigota kasmet savivaldybės tarybai teikti išvadą dėl konsoliduotųjų ataskaitų rinkinio, savivaldybės biudžeto ir turto naudojimo. Tuo tikslu atliekamas savivaldybės viešojo sektoriaus subjektų grupės finansinis ir teisėtumo auditas. Ataskaitiniais metais įvertinome 2020 metų savivaldybės konsoliduotųjų finansinių ataskaitų ir biudžeto vykdymo ataskaitų rinkinių duomenis, savivaldybės lėšų ir turto valdymo, naudojimo ir disponavimo juo teisėtumą. Savivaldybės konsoliduotų finansinių ataskaitų rinkinyje konsoliduoti 41 subjekto finansiniai duomenys, nurodytas 124,2 mln. Eur vertės viešojo sektoriaus turtas, 14,3 mln. Eur - įsipareigojimai, 26,4 mln. Eur - grynasis turtas. Deja, reikšmingos dalies šių duomenų (turto – 5,2 proc., grynojo turto – 7,6 proc.) teisingumo patvirtinti negalime. Sąlyginę nuomonę dėl finansinių ataskaitų duomenų teisingumo pateikiame jau septinti metai. Nemažėja audito metu nustatytų trūkumų turto valdymo ir naudojimo srityje.

 Remiantis atlikto audito rezultatais, parengta ir pateikta išvada savivaldybės tarybai, priimant sprendimą dėl savivaldybės konsoliduotųjų ataskaitų rinkinių tvirtinimo.

 **Veiklos audito rezultatai**

 Kaip sekasi visuomenės gyvenime dalyvauti patiems pažeidžiamiausiems mūsų nariams? Atlikome veiklos auditą „Savivaldybės socialinių paslaugų asmenims su negalia prieinamumas ir kokybė“, kurio tikslas – įvertinti, ar asmenims su negalia sudarytos galimybės savarankiškai gyventi ir visapusiškai dalyvauti visuomenės gyvenime. Savivaldybės planavimo dokumentuose nurodyta, kad rajone gyvena 3,5 tūkst. asmenų su negalia, tai yra 12,3 proc. visų rajono gyventojų. Tačiau trūksta detalesnių duomenų apie šios gyventojų grupės poreikius, nes seniūnijos nekaupia informacijos apie jų aptarnaujamose seniūnijose gyvenančius asmenis su negalia ir jiems reikalingas socialines paslaugas. Tik maža dalis viešųjų pastatų, infrastruktūros ir transporto rajone pritaikyti asmenims su negalia. Ne visi asmenys su negalia gauna jiems reikalingas socialines paslaugas kuo arčiau gyvenamosios vietos. Neišnaudojamos galimybės bendradarbiauti su nevyriausybiniu sektoriumi, nors jis geriausiai galėtų užtikrinti tokios paslaugos teikimą. Todėl būtina stiprinti seniūnijų veiklą socialinio darbo srityje bei bendradarbiavimą su nevyriausybiniu sektoriumi.

 **Prašymų nagrinėjimas**

 Ataskaitiniu laikotarpiu gautas vienas prašymas: savivaldybės administracija prašė pateikti išvadą dėl dviejų ilgalaikių paskolų perskolinimo. Atlikę vertinimą, pateikėme išvadą savivaldybės tarybai, kurioje nurodėme, kad savivaldybės taryba gali priimti sprendimą leisti refinansuoti dvi ilgalaikes paskolas.

 Iš gyventojų gauti tik telefoniniai skambučiai, į kuriuos iškart atsakyta.

 **Audito poveikis**

 Vertindami viešojo sektoriaus sričių rizikas, identifikuojam problemas, audituoti pasirenkame sritis, kurios, mūsų manymu, reikalauja reikšmingo pokyčio viešajame sektoriuje. Aktyviau bendradarbiaujame su audituojamaisiais rekomendacijų formulavimo ir jų įgyvendinimo metu, nes siekiame bendro tikslo – laiku priimti sprendimus ir pasiekti teigiamus pokyčius. Todėl didelį dėmesį skiriame audito metu teiktų rekomendacijų įgyvendinimo stebėsenai.

 2021 metų audito ataskaitose buvo pateikta 69 rekomendacijos, iš jų 58 rekomendacijos arba 84,1 proc. visiškai įgyvendintos, 5 rekomendacijų įgyvendinimo terminas nesibaigęs, 6 rekomendacijas vėluojama įgyvendinti (5 iš jų įstaigų prašymu suderintas kitas terminas). Palyginti su praeitais metais, rekomendacijų įgyvendinimas pagerėjo. Pokyčiai pateikti diagramoje.

|  |
| --- |
| Įgyvendinant 2021 m. finansinio (teisėtumo) audito metu pateiktas rekomendacijas, pasiekta: |
| Ilgalaikio turto srityje | * sutvarkyta įstaigų ilgalaikio turto apskaita;
* apskaitos duomenys suderinti su Savivaldybės vietinės reikšmės viešųjų kelių ir gatvių sąrašu, ištaisyti neatitikimai;
* tikrąja verte, kaip nekilnojamoji kultūros vertybė apskaitytas Salų dvaro pastatas;
* siekiant nebaigtos statybos apskaitos reikiamų operacijų savalaikio atlikimo, suderintas dokumentų judėjimas tarp Savivaldybės administracijos skyrių.
 |
| Darbo užmokesčio srityje | * ištaisytos darbo užmokesčio apskaičiavimo, sąnaudų, pinigų srautų apskaitos klaidos;
* perskaičiuoti atostogų kaupiniai;
 |
| Inventorizacijos srityje | * ištaisyti trūkumai inventorizuojant turtą;
 |
| Ataskaitų srityje | * ištaisyti neatitikimai tarp finansinių ataskaitų ir apskaitos duomenų, pakoreguoti neatitikimai tarp straipsnių;
* užtikrinta, kad įstaigų teikiamos Biudžeto sąmatų vykdymo ataskaitos būtų teikiamos pagal patvirtintas formas ir/ar jose teisingai būtų atvaizduotos mokėtinos ir gautinos;
 |
| Kitose srityse | * sutvarkyta atsargų sunaudojimo įstaigos veikloje ir ūkinio inventoriaus apskaita;
* seniūnijose užtikrintas tarnybinių lengvųjų automobilių įsigijimo, nuomos ir naudojimo taisyklių reikalavimų įgyvendinimas;
* visos biudžeto lėšos patvirtinamos savivaldybės taryboje, jas detalizuojant pagal visus finansavimo šaltinius, biudžeto pajamų tvirtinimui naudojama tinkama forma;
* peržiūrėtas ir iš naujo įvertintas nebaigtos statybos nuvertinimo ir nurašymo sumų pagrįstumas, atstatytos nepagrįstai nurašytos sumos.
 |
| Įgyvendinant 2021 m. atlikto veiklos audito „Savivaldybės socialinių paslaugų asmenims su negalia prieinamumas ir kokybė“ rekomendacijas, pasiekta: |
| Socialinėje srityje | * sustiprinta ir labiau reglamentuota seniūnijų veikla socialinio darbo srityje, siekiant, kad socialines paslaugas gautų visi neįgalieji, kuriems jos reikalingos, kad paslaugos būtų priartintos prie jų gyvenamosios vietos;
* numatytos priemonės paslaugų planavimui, viešinimui, kokybės kontrolei ir bendradarbiavimui su nevyriausybinėmis organizacijomis stiprinti.
 |

 Vykdome ir ankstesnių metų neįgyvendintų rekomendacijų stebėseną, kol bus išspręstos audito metu iškeltos problemos ir jų atsiradimo priežastys. Stebėsenos rezultatai pateikti rekomendacijų įgyvendinimo ataskaitoje.

 Didelį poveikį audito rekomendacijų įgyvendinimui turi ir audito rezultatų svarstymai Kontrolės komitete, ypač – išvažiuojamieji posėdžiai, kurie neleidžia, kad mūsų teiktos rekomendacijos būtų įgyvendintos formaliai ar nugultų į stalčius.

 Tarnybos veiklos rezultatai viešinami savivaldybės interneto svetainėje [www.rokiskis.lt](http://www.rokiskis.lt/).

 **Tarnybos žmogiškieji ir finansiniai ištekliai**

 Tarnybai yra patvirtinti trys etatai. Ataskaitiniais metais nebuvo etatų bei valdymo struktūros pasikeitimų. Tarnyboje pareigas eina trys valstybės tarnautojai: savivaldybės kontrolierius (įstaigos vadovas) ir du vyriausieji specialistai.

 Visi darbuotojai 2021 metais kėlė kvalifikaciją. Naudojomės galimybe mokytis nuotoliniu būdu.

 Rokiškio rajono savivaldybės biudžete Tarnybai savivaldybės pagrindinių funkcijų vykdymo programos priemonei „Savivaldybės kontrolės ir audito tarnybos veiklos organizavimas“ vykdyti patvirtinta 88,7 tūkst. Eur biudžeto asignavimų, iš jų darbo užmokesčiui – 86,4 tūkst. Eur, faktiškai tiek ir panaudota.

 Finansinės ataskaitos parengtos pagal Viešojo sektoriaus apskaitos ir finansinės atskaitomybės standartus.

\_\_\_\_\_\_\_\_\_\_\_\_\_\_